H. C. ANDERSEN SAMFUNDET - ODENSE

Generalforsamling torsdag d. 18. april 2017 på Møntergården, Odense.

Referat v/ formanden.
Generalforsamlingen var kombineret med et medlemsmøde. Foredragsholderen ved årets første møde var cand.mag. i filosofi Susanne Jakobsen, der underholdt de fremmødte med sit foredrag: ”Kierkegaard, H. C. Andersen og den gode fortælling - Forfatterens krav og krav til forfatteren”. Foredraget og generalforsamlingen samlede 24 deltagere.
Niels Chr. Lind blev valgt til dirigent. Han takkede for valget, og konstaterede, at generalforsamlingen var lovligt indvarslet ved brev af 20. marts, jf. vedtægternes § 11. Herefter afvikledes generalforsamlingen i henhold til vedtægternes § 11.

a. Formandens beretning for 2016 (v/ Ejnar Stig Askgaard) 

“På bestyrelsens vegne skal jeg – som vedtægterne påbyder – aflægge en beretning om virksomheden i det forgangne år, dvs. fra sidste generalforsamling til i dag. Den vil forme sig som en oversigt over vore arrangementer.
Sidste generalforsamling fandt sted 15. marts 2016 på Møntergården med tilslutning af 22 medlemmer. Forud for generalforsamlingen underholdt samfundets formand Ejnar Stig Askgaard de fremmødte med sit foredrag: ”Træk i H.C. Andersens fortællekunst”. Foredraget henledte opmærksomheden på en forunderlig systemtænkning i Andersens forfatterskab og baserede sig på formandens artikel i Anderseniana året forud.
Samfundets markering af H.C. Andersens fødselsdag bestod i, at vi traditionen tro om morgenen den 2. april nedlagde en krans ved Hasselriis’ statue af digteren i H. C. Andersen-haven, hvor der også blev nedlagt kranse fra Odense By v/ borgmesteren, By- og Kulturforvaltningen samt H. C. Andersen Priskomiteen. Kl. 13:00 afholdt vi det traditionelle arrangement i H. C. Andersens Hus, med legatuddeling og spillemandsmusik og med bidrag af fortæller Lise Marie Nedergaard og skuespiller Birgitte Bruun. Senere på dagen afholdt H. C. Andersen Priskomiteen deres festlige arrangement i Odense Teater.
Kort efter H.C. Andersens fødselsdag den 26. april højtideligholdte vi 200-års dagen for H.C. Andersens far. Samfundets formand holdt foredraget, der begyndte med, at vi samledes ved hans gravsted i det lille brostensbelagte gårdrum mellem Sct. Knuds Kirke og klosteret. Klokken otte, kort efter timetallet var slået, spillede domkirkens klokker Johan Nordahl Bruns salme ”Jesus lever, graven brast”. Det var netop kl. otte om aftenen den 26. april 1816, at H.C. Andersens far døde, og efter at salmen var afspillet vandrede vi ned i Munkemøllestræde i barndomshjemmet, hvor faderen døde og mindedes ham dér.

Ugen efter, den 3. maj, arrangerede Samfundet i samarbejde med Folkeuniversitetet en bustur i det fynske: ”I H.C. Andersens Hjulspor på Fyn”. Turen gik til Glorup, Broholm og Sanderumgård og professor Johs. Nørgaard Frandsen og vores bestyrelsesmedlem Ane Grum-Schwensen var turguider. 

Efter sommeren afholdt vi Samfundets årlige udflugt, der denne gang bragte os til Sønderjylland. Vi besøgte skanserne ved Dybbøl og senere på dagen Gråsten Slot, hvor vi blev vist rundt i haven og i slotskirken.

Dagen før udflugten var Samfundets medlemmer inviteret til H.C. Andersen-museet i anledning af, at Danmarks første astronaut, Andreas Mogensen, kom forbi for at aflevere det eksemplar af Billedbog uden Billeder, som han havde lånt med sig på sin rumfart. Sammen med rumekspeditionens kommandør, den russiske kaptajn Sergei Volkov, fortale Andreas Mogensen om den spændende rejse ud i rummet, og Samfundets formand fortalte om H.C. Andersen og hans forhold til universet. 

Efterårets foredrag forløb under andre rammer end normalt. Over tre torsdage i november afholdt H.C. Andersen-fonden temadage om ”H.C. Andersen og Odense i forvandling”. Mere kunne året ikke byde på.
Formandens/bestyrelsens beretning blev godkendt uden bemærkninger.
b. Fremlæggelse af revideret årsregnskab med status (v/ Ole Nielsen).
c. Forslag til virkeplan og budget for det påbegyndte år (v/ Ejnar Stig Askgaard). 
I år er det 150 år siden, H.C. Andersen blev æresborger i Odense. Denne begivenhed – ”Mit Livs skjønneste Fest”, som H.C. Andersen selv kaldte det – vil blive et tema året igennem. Den første markering finder sted på digterens fødselsdag til legatuddeleingen i Mindehallen den 2. april kl. 13, hvor to af de eventyr, som H.C. Andersen læste op under festlighederne i Odense vil blive genfortalt. Den 6. juni, et halvt år før æresborgerdagen den 6. december, vil vi i samarbejde med museumsklubben invitere til foredrag i museet. Her vil jeg fortælle om æresborgerfesten og der vil være lidt godt at nyde efter foredraget.
Årets udflugt forestiller vi os finder sted i Odense, hvor vi besøger de steder, der har tilknytning til H.C. Andersen. Vi vil også besøge museet for at bese udstillingerne en sidste gang og hilse det gamle museum farvel, inden museet lukker og bliver ombygget pr. oktober.
Endvidere besluttedes det, at der ikke skulle ændres ved kontingentet nuværende årlige størrelse på 200 kr. Virkeplanen godkendtes af generalforsamlingen.

d. Valg af bestyrelse og et antal suppleanter, valg af to revisorer og suppleanter for disse. 
Sidste år genvalgtes Ane Grum-Schwensen, Hanne Albirk og Solveig Brunholm. Det betyder, at Ole Nielsen og Lars Bo Jensen og Ejnar Askgaard er på valg i år. Ligeledes er der valg af revisorer, Lotte Holst og Niels Chr. Lind.
e. Andre sager.

